Man tydens huisroof doodgeskietArgieffoto: Kent Williamson Die Limpopo-polisie het ŉ soektog van stapel gestuur na ŉ groep verdagtes wat Saterdagoggend ŉ man in sy huis buite Mokopane (Potgietersrus) tydens ŉ huisroof doodgeskiet het. Lt.kol. Moatshe Ngoepe, provinsiale polisiewoordvoerder, het gesê die voorval het in ŉ residensiële gebied in die Elandskraal-polisiëringsgebied plaasgevind. “Die 50-jarige slagoffer en sy vrou het geslaap toe ŉ onbekende hoeveelheid gewapende verdagtes omstreeks 03:00 toegang tot die huis verkry het deur een van die vensters aan die agterkant van die huis,” het Ngoepe gesê. “Hulle het ŉ vuurwapen op die man gerig en hom in die kop geskiet. Hy is op slag dood.” Die verdagtes het die huis geplunder en met ŉ bedrag geld in die egpaar se Toyota Land Cruiser van die toneel gevlug. Die voertuig is later verlate ŉ paar kilometer van die huis af gevind. Die vrou het geen sigbare beserings opgedoen nie, maar is na ŉ hospitaal geneem om vir skok behandel te word. “Die verdagtes is onbekend en niemand is nog teen Sondagoggend in hegtenis geneem nie,” het hy gesê. Die man is intussen as Collins Baker (43) geïdentifiseer. Sy vrou is 40 jaar oud en is nog in die hospitaal. Die polisie ondersoek ŉ saak van moord en huisroof.